Soetkoekies vir Valentynsdag - Kuns En Vermaak - Republikein
Friday, May 29th, 19:41:02
“Ek moes al baie in my lewe weer van vooraf begin, om saam met my man weer nuwe idees te moet uitdink om te kan oorleef. En ook nou, met die voortslepende droogte, sien ons dit as ’n uitdaging eerder as ’n negatiewe ervaring.”
Só vertel Kobie Wasserfall, ’n boervrou in die Khomas Hochland.
”Sedert November verlede jaar het daar maar net 28 mm reën op ons plaas geval,” sê sy. En met die vee wat vrek, moet sy help om alternatiewe inkomste te vind. “Maar ek glo die Here sal vir ons deure oopmaak as ons in geloof aan Hom vasklou en hierdie was net weer eens ’n geleentheid wat Hy vir my gegee het om op te staan en nie te gaan lê nie.”
Kobie bak nou koekies spesiaal vir Valentynsdag. “Ek is absoluut fanaties oor liefde en glo dat dit die mooiste emosie is,” sê sy opgewonde.
Dit is juis hoekom sy so uitsien om te begin bak. “Dis ’n heerlike onderwerp om kreatief te kan wees terwyl ons ook ’n inkomste kan genereer. Ek hou daarvan om mense te bederf en iets spesiaals vir hulle te doen. Om elke koekie spesiaal een vir een te versier en mooi en lekker te laat lyk, is vir my ’n vorm van ‘terug gee’ aan ander in liefde.”
Volgens Kobie wil elke mens tog spesiaal voel en voel jy “hoort”. Dus glo sy elkeen wat ’n boksie koekies op Valentynsdag ontvang, baie spesiaal en geliefd gaan voel. Sy maak drie verskillende grote boksies met Valentynskoekies – klein, medium en groot – sowel as twee stokkielekkerkoekies om met ’n spesiale persoon te deel. Die boksie bevat verskillende soorte koekies naamlik sjokolade, vanielje en gemmer.
Sy vertel met die droogte moes elke boervrou maar inspring en haar kant bring om ’n ekstra inkomste te kan verdien. “Skielik was daar ekstra uitgawes, soos voer vir die beeste en bokke wat nie vroeër aangekoop moes word nie. Brandstofpryse wat hoegenaamd nie tred hou met die boer se inkomste nie, rantsoene vir jou werkers wat by die dag duurder word. Ons uitgawes was in ’n oogwink soveel meer, maar die inkomste het al minder geword. Beespryse het geval en ons moes letterlik beesvleis weggee teen baie lae pryse. Die middelman en winkels is die enigstes wat baat by hierdie droogte, want vleispryse is nog steeds hoog as jy vleis gaan koop, maar die boer kry nie eens 50% daarvan nie.”
Kobie gee ook terug aan ander wat deur die droogte geraak word en 10% van haar koekieverkope sal aan iemand in nood geskenk word.
Indien jy wil koekies vir Valentynsdag koop, kontak vir Kobie by 081 232 9512 of 062 572217.